Document ID: 32011R0813

KOMISJONI MÄÄRUS (EL) nr 813/2011,
11. august 2011,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses atsekinotsüüli, emamektiinbensoaadi, etametsulfuroon-metüüli, flubeendiamiidi, fludioksoniili, metüülkresoksiimi, metoksüfenosiidi, novalurooni, tiaklopriidi ja trifloksüstrobiini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Metüülkresoksiimi, metoksüfenosiidi, tiaklopriidi ja trifloksüstrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Atsekinotsüüli, emamektiinbensoaadi, flubeendiamiidi, fludioksoniili ja novalurooni jääkide piirnormid on sätestatud määruse (EÜ) nr 396/2005 III lisa A osas. Etametsulfuroon-metüüli kohta ei ole määruse (EÜ) nr 396/2005 lisades veel jääkide piirnormi kehtestatud, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega vastavalt nõukogu 15. juuli 1991. aasta direktiivile 91/414/EMÜ (taimekaitsevahendite turuleviimise kohta) (2) on toimeainet tiaklopriidi sisaldava taimekaitsevahendi kasutamiseks poetamata herneste puhul esitatud määruse (EÜ) nr 396/2005 artikli 6 lõike 1 alusel taotlus kehtiva jääkide piirnormi muutmiseks.
(3)
Atsekinotsüüli kohta on selline taotlus esitatud kasutamiseks humala puhul. Emamektiinbensoaadi kohta on selline taotlus esitatud kasutamiseks tsitrusviljade, ploomide ja aprikooside puhul. Fludioksoniili kohta on selline taotlus esitatud kasutamiseks laua- ja veiniviinamarjade puhul. Metüülkresoksiimi kohta on selline taotlus esitatud kasutamiseks mustikate ja jõhvikate puhul. Metoksüfenosiidi kohta on selline taotlus esitatud kasutamiseks ploomide puhul. Trifloksüstrobiini kohta on selline taotlus esitatud kasutamiseks baklažaanide ja jõhvikate puhul.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus etametsulfuroon-metüüli kasutamise kohta rapsiseemnete puhul. Kanadas lubatud etametsulfuroon-metüüli kasutus rapsiseemnete puhul põhjustab suuremat jääkide taset, kui on lubatud määruses (EÜ) nr 396/2005 sätestatud vaikimisi kokkuleppelise piirnormiga. Selleks et vältida kaubandustõkkeid rapsiseemnete impordil, on vaja kehtestada kõrgem jääkide piirnorm.
(5)
Flubeendiamiidi kohta on selline taotlus esitatud kehtiva piirnormi tõstmiseks pähklite, õunte, pirnide, kirsside, virsikute, laua-ja veiniviinamarjade, salati, spinati, selleri, sojaubade, puuvillaseemnete, maisi ja ploomide puhul, eesmärgiga vältida kaubandustõkkeid nende toodete impordil Ameerika Ühendriikidest. Sama toimeaine kohta on selline taotlus esitatud kasutamiseks riisi puhul, et vältida kaubandustõkkeid riisi impordil Indiast. Fludioksoniili kohta on selline taotlus esitatud kehtiva piirnormi tõstmiseks kasutamisel maguskartulite ja jamsi puhul, eesmärgiga vältida kaubandustõkkeid nende toodete impordil Ameerika Ühendriikidest. Novalurooni kohta on selline taotlus esitatud kehtiva piirnormi tõstmiseks kasutamisel jõhvikate puhul, et vältida kaubandustõkkeid jõhvikate impordil Ameerika Ühendriikidest. Metüülkresoksiimi kohta on selline taotlus esitatud kehtiva piirnormi tõstmiseks kasutamisel avokaadode ja granaatõunte puhul, eemärgiga vältida kaubandustõkkeid nende toodete impordil Ameerika Ühendriikidest.
(6)
Vastavalt määruse (EÜ) nr 396/2005 artiklile 8 hindasid taotlusi asjaomased liikmesriigid ja hindamisaruanded edastati komisjonile.
(7)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (3). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(8)
Käsitledes trifloksüstrobiini kasutamist jõhvikate ja flubeendiamiidi kasutamist sojaubade, puuvillaseemnete, maisi ja ploomide puhul, leidis toiduohutusamet oma põhjendatud arvamustes, et taotletud piirnormide põhjenduseks esitatud andmed ei olnud piisavad. Toiduohutusamet leidis, et tomatite, paprikate ja suhkrumaisi puhul on piirnormid juba kehtestatud tasemel, mis vastab praegu lubatud kasutusele. Toiduohutusamet leidis ka, et emamektiinbensoaadi kasutamiseks tsitrusviljadel on piirnormid juba kehtestatud tasemel, mis vastab praegu lubatud kasutusele. Kõigi teiste taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõikide selliseid aineid sisaldavate toiduainete tarbimise teel ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada lubatud päevast tarbitavat kogust või akuutset standardkogust.
(9)
Toiduohutusameti põhjendatud arvamuse põhjal ja võttes arvesse asjakohaseid tegureid on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(10)
Seepärast tuleks määrust (EÜ) nr 396/2005 vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. august 2011

Labels: 0
17
6